Document ID: 32014R0078

A BIZOTTSÁG 78/2014/EU FELHATALMAZÁSON ALAPULÓ RENDELETE
(2013. november 22.)
a fogyasztók élelmiszerekkel kapcsolatos tájékoztatásáról szóló 1169/2011/EU európai parlamenti és tanácsi rendelet II. és III. mellékletének az allergiát vagy intoleranciát okozó bizonyos gabonafélék és a hozzáadott fitoszterolokat, fitoszterol-észtereket, fitosztanolokat vagy fitosztanol-észtereket tartalmazó élelmiszerek tekintetében történő módosításáról
AZ EURÓPAI BIZOTTSÁG,
tekintettel az Európai Unió működéséről szóló szerződésre,
tekintettel a fogyasztók élelmiszerekkel kapcsolatos tájékoztatásáról szóló, 2011. október 25-i 1169/2011/EK európai parlamenti és tanácsi rendeletre (1) és különösen annak 10. cikke (2) bekezdésére és 21. cikke (2) bekezdésére,
mivel:
(1)
Az 1169/2011/EU rendelet II. melléklete megállapítja az allergiát vagy intoleranciát okozó anyagok és termékek jegyzékét. A II. melléklet 1. pontjában szereplő felsorolásban szerepel többek között a „kamut” és a „tönkölybúza” is. A „kamut” azonban egy bizonyos, „khorasan búza” néven ismert búzafajta bejegyzett védjegye, a tönkölybúza pedig szintén egy búzafajta. A „khorasan búzát” és a „tönkölybúzát” ezért búzafajtaként kell megjelölni az említett melléklet 1. pontjában.
(2)
Az 1169/2011/EU rendelet III. melléklete meghatározza azon élelmiszerek jegyzékét, amelyek jelölésén egy vagy több kiegészítő elemnek kell szerepelnie. Az említett melléklet 5.1. pontja előírja, hogy a hozzáadott fitoszterolokat, fitoszterol-észtereket, fitosztanolokat vagy fitosztanol-észtereket tartalmazó élelmiszerek vagy élelmiszer-összetevők jelölésén szerepelnie kell többek között egy arra vonatkozó nyilatkozatnak, hogy az élelmiszert kizárólag olyan személyeknek szánják, akik csökkenteni kívánják vérük koleszterinszintjét.
(3)
Ez a nyilatkozat az említett élelmiszerekre vagy élelmiszer-összetevőkre vonatkozóan engedélyezett, egészségre vonatkozó állításokkal együttesen azokat a fogyasztókat is a termék használatára ösztönözheti, akiknek nincs szükségük arra, hogy szabályozzák vérük koleszterinszintjét, így a nyilatkozatot módosítani kell. Ennek a módosításnak tükröznie kell a nyilatkozat jelenlegi, a 608/2004/EK bizottsági rendeletben (2) meghatározott megfogalmazását. Az 1169/2011/EU rendelet 2014. december 13-tól hatályon kívül helyezi és felváltja az említett rendeletet.
(4)
Az 1169/2011/EU rendeletet ezért ennek megfelelően módosítani kell,
ELFOGADTA EZT A RENDELETET:
1. cikk
Az 1169/2011/EU rendelet II. melléklete 1. pontjának bevezető mondata helyébe a következő szöveg lép:
„1.
Glutént tartalmazó gabonafélék, azaz búza (például tönkölybúza vagy khorasan búza), rozs, árpa, zab, illetve hibridizált fajtáik, valamint a belőlük készült termékek, kivéve:”.
2. cikk
Az 1169/2011/EU rendelet III. melléklete 5.1. pontjának második oszlopában a 3. pont helyébe a következő szöveg lép:
„3.
nyilatkozat, hogy a terméket nem szánják olyan személyeknek, akiknek nincs szükségük vérkoleszterinszintjük szabályozására”.
3. cikk
Ez a rendelet az Európai Unió Hivatalos Lapjában való kihirdetését követő huszadik napon lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2013. november 22-én.

Labels: 0
3
17